Tárgy: Harkány Város Önkormányzat Képviselő-testülete 2026. évi munkatervének megtárgyalása

Melléklet: Munkaterv



**E L Ő T E R J E S Z T É S**

**HARKÁNY VÁROS ÖNKORMÁNYZATA**

**KÉPVISELŐ-TESTÜLETÉNEK**

**2026. január 13-i RENDES ÜLÉSÉRE**

**2.) Napirendi pont**

|  |  |
| --- | --- |
| ELŐTERJESZTŐ: | Baksai Endre Tamás  polgármester |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet | **-** |
| MEGTÁRGYALTA: | \_ |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | - |
| SZÜKSÉGES DÖNTÉS:  HATÁROZAT/RENDELET | Határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2 oldal előterjesztés  Munkaterv |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat 2026. január 13. napján tartandó rendes képviselő-testületi ülésére**

**ELŐTERJESZTÉS CÍME: Harkány Város Önkormányzat Képviselő-testülete 2026. évi munkatervének megtárgyalása**

**ELŐTERJESZTŐ: Baksai Endre Tamás polgármester**

**ELŐTERJESZTÉST KÉSZÍTETTE: Bacsáné dr. Kajdity Petra jegyző**

**Tisztelt Képviselő-testület!**

Harkány Város Önkormányzat Képviselő-testületének a Szervezeti és Működési Szabályzatáról szóló 26/2016.(XII.27.) számú rendelete (a továbbiakban: SZMSZ) 5. § (2) – (3) bekezdése alapján: *„(2) A Képviselő-testület alakuló, rendes, szükség szerint rendkívüli ülést és ünnepi ülést, valamint közmeghallgatást tart.* *(3) A Képviselő-testület szükség szerint, de legalább évi 10 alkalommal* ***az általa elfogadott munkaterv szerint*** *rendes ülést tart.”*

A testület tevékenysége tervszerűségének biztosítása érdekében szükséges meghatározni azokat a feladatokat, melyek megtárgyalását egyrészt a mindenkori ***hatályos jogszabályok, az önkormányzati rendeletek, másrészt a helyi sajátosságok, a gazdálkodás és működés biztosítása, valamint a megvalósítandó pályázatok*** előre meghatároznak, és melyek tervezhetők. Ezeket a feladatokat a képviselő-testület éves munkatervben rögzíti, mely egy naptári évet felölelő terv. A munkaterv tartalmazza **a képviselő-testület rendes üléseinek** tervezett hónapját, napirendjét és az előterjesztő megjelölését.

A munkatervben meghatározott feladatok mellett természetesen lehetőség van arra – és ez egyben szükséges is -, hogy a tervezett napirendeken túl megfelelően előkészített, előre nem tervezett napirendi pontok kerülhessenek a testület elé, melyek aktualitását az állandóan változó jogszabályok, pályázatok folyamatos megvalósítása; a napi gazdálkodási környezet, valamint a lakossági, illetve képviselői kezdeményezések, felmerülő és megoldást igénylő problémák adják.

A munkaterv tervezetét - a polgármester irányításával- a jegyző állítja össze és a polgármester terjeszti a Képviselő-testület elé. A munkaterv javaslat összeállításához figyelembe vettem az előző évek tapasztalatait, a testületi határozatokban foglalt, előirányzott feladatokat és a Hivatali vezetők javaslatait is. Az általuk tett javaslatok az előterjesztésbe beépítésre kerültek.

A képviselők részéről a munkatervhez javaslat nem érkezett.

Harkány Város Önkormányzat Képviselő-testületének 2026. évi munkaterv javaslatában meghatározottak szerint a képviselő-testület havonta (kivéve július-augusztus hónapban) rendes testületi ülést tart, általában a hónap utolsó csütörtöki napján. A munkatervben foglalt, havi szinten meghatározott napirendi témák a határidők, a helyi sajátosságok és működés biztosítása figyelembevételével kerülnek elosztásra a havi rendes testületi üléseken, de a munkaterv ütemezésétől a jogszabályi határidők kötöttségének betartása mellett nyugodtan el lehet térni.

Természetesen a munkatervben előirányzott rendes testületi üléseken kívül bármikor van lehetőség további (például, ha a napirendi pontok száma túlzottan magas lenne) rendes testületi ülés, vagy **rendkívüli ülések tartására** is, az SZMSZ-ben meghatározott szabályok betartásával. Ugyanez vonatkozik a rendes testületi ülésekre benyújtott rendkívüli előterjesztésekre is.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 54. §-a rendelkezik a **közmeghallgatás szabályairól** is: *„A képviselő-testület évente legalább egyszer előre meghirdetett közmeghallgatást tart, amelyen a helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek. A közmeghallgatás a helyi lakosság, valamint a helyben érdekelt szervezetek képviselőinek személyes megjelenése nélkül, a) lehetőség szerint a különböző helyszínen jelen lévők között, egy időben, valós idejű kommunikációt lehetővé tévő, kép és hang egyidejű továbbítására alkalmas elektronikus hírközlő eszköz útján, illetve b) a honlapon való közzététel útján is megtartható. A közmeghallgatás időpontját megelőzően lehetőséget kell biztosítani arra, hogy az érintettek írásban is észrevételeket tehessenek és kérdéseket tehessenek fel. Az elhangzott, illetve az írásban megfogalmazott javaslatra, kérdésre a közmeghallgatáson vagy legkésőbb tizenöt napon belül választ kell adni. A képviselő-testület a közmeghallgatás eredményessége érdekében minden alkalmas eszközt – így különösen helyi műsorszóró szolgáltatást, hirdetményi vagy közösségi felületeket – is igénybe vehet.”*

Az Mötv. 53. § (1) i) pontjában foglalt előírásnak megfelelően az önkormányzat képviselő-testületének szervezeti és működési szabályzata is rendezi a kérdést, az SZMSZ 7. § (1) bekezdése szerint évente egy alkalommal tart a képviselő-testület közmeghallgatást. A közmeghallgatás időpontjáról és helyéről a képviselő-testület hozza meg a döntést.

A 2025. évben, december hó 15. napján a képviselő-testület megtartotta a közmeghallgatást. A munkatervben a közmeghallgatás időpontja nem kerül külön rögzítésre, az éves közmeghallgatás időpontját a képviselő-testület később külön határozat formájában állapítja meg.

Kérem a Tisztelt Képviselő-testületet, hogy a munkaterv-tervezetet megtárgyalni, és az alábbi határozati javaslatot elfogadni szíveskedjenek!

**Határozati javaslat**

*Harkány Város Önkormányzat képviselő-testülete 2026. évre vonatkozó munkatervének elfogadásáról*

Harkány Város Önkormányzat képviselő-testülete a képviselő-testület 2026. évre vonatkozó munkatervét megtárgyalta, és azt az előterjesztés valamint a csatolt tervezet szerinti tartalommal elfogadja.

Határidő: azonnal

Felelős: Polgármester, Jegyző

Bacsáné dr. Kajdity Petra, s.k. jegyző